คปภ.จับมือกรมบังคับคดีเร่งสางหนี้บริษัทเจ๊ง!!!
ได้ฤกษ์เสียทีสำหรับการแก้ไขปัญหาความล่าช้าเกี่ยวกับการขอรับชำระหนี้บริษัทประกันที่ถูกปิดกิจการ
31 พ.ค. 2556

ได้ฤกษ์เสียทีสำหรับการแก้ไขปัญหาความล่าช้าเกี่ยวกับการขอรับชำระหนี้บริษัทประกันที่ถูกปิดกิจการ เมื่อล่าสุดทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กองทุนประกันวินาศภัย และกองทุนประกันชีวิต ได้ร่วมมือกับกรมบังคับคดี เพื่อลดขั้นตอนการยื่นขอรับชำระหนี้ประกันภัย กรณีปิดบริษัทและบริษัทล้มละลาย
ประเวช องอาจสิทธิกุล เลขาธิการ คปภ. กล่าวว่า การร่วมลงนามบันทึกความเข้าใจว่าด้วยการยื่นคำขอรับชำระหนี้ของเจ้าหนี้ประกันภัยกับกรมบังคับคดีครั้งนี้ เพื่อต้องการอำนวยความสะดวกในการให้บริการแก่ประชาชนและผู้เอาประกันภัย ในการลดขั้นตอนการยื่นคำขอรับชำระหนี้ในกรณีบริษัทประกันภัยถูกเพิกถอนใบอนุญาต 
นอกจากนี้ ยังเป็นการแสดงเจตจำนงของทุกหน่วยงานที่เกี่ยวข้องที่จะดำเนินงานร่วมกันอย่างบูรณาการ เพื่อยกระดับมาตรฐานการบริการให้มีประสิทธิภาพมากยิ่งขึ้น เป็นการลดขั้นตอนการยื่นคำขอรับชำระหนี้ให้เหลือเพียงครั้งเดียว ช่วยลดภาระของเจ้าหนี้ประกันภัยในการยื่นคำขอรับชำระหนี้ ซึ่งจะเป็นการอำนวยความสะดวกแก่ประชาชนและผู้เอาประกันภัยได้มากขึ้น
อย่างไรก็ตาม ขั้นตอนจะสมบูรณ์ได้จะต้องรอการแก้ไขกฎหมายกองทุนประกันวินาศภัยและกองทุนประกันประกันชีวิต ให้ผ่านสภาผู้แทนราษฎรและมีผลบังคับใช้ก่อน ซึ่งคาดว่ากฎหมายจะผ่านสภาในสิ้นปีนี้ หลังจากนั้นทั้งสองกองทุนจะทำหน้าที่จ่ายหนี้ให้ผู้เอาประกันภัยได้ทันที และทางกองทุนทั้งสองจะสวมสิทธิในกระบวนการล้มละลายแทนประชาชน
สำหรับสถานะในปัจจุบันเมื่อบริษัทประกันภัยถูกเพิกถอนใบอนุญาตประกอบธุรกิจประกันภัย เจ้าหนี้ซึ่งมีสิทธิได้รับชำระหนี้ที่เกิดจากการเอาประกันภัย จะต้องยื่นคำขอรับชำระหนี้ต่อผู้ชำระบัญชีของบริษัทประกันภัยที่ถูกเพิกถอนใบอนุญาต และต้องยื่นคำขอรับชำระหนี้ต่อผู้จัดการกองทุนฯ ด้วย 
กรณีผลการชำระบัญชีปรากฏว่าทรัพย์สินของบริษัทมีไม่เพียงพอชำระหนี้ผู้ชำระบัญชีต้องยื่นฟ้องให้บริษัทล้มละลายต่อศาลล้มละลาย ซึ่งหากศาลล้มละลายมีคำสั่งพิทักษ์ทรัพย์เด็ดขาดผู้เอาประกันภัยจะต้องยื่นคำขอรับชำระหนี้ต่อเจ้าพนักงานพิทักษ์ทรัพย์ กรมบังคับคดีอีกครั้งหนึ่ง
“กระบวนการทางกฎหมายดังกล่าวมีหลายขั้นตอนและมีหน่วยงานที่เกี่ยวข้องหลายหน่วยงาน ใช้ระยะเวลาในการดำเนินการยาวนาน ทำให้เกิดภาระแก่ประชาชนและผู้เอาประกันภัยในการดำเนินการยื่นคำขอรับชำระหนี้” ประเวช กล่าว
อย่างล่าสุด กรณีของบริษัท ส่งเสริมประกันภัย ที่ได้ถูกสั่งปิดกิจการไปแล้ว ก็ขอเตือนให้เจ้าหนี้ประกันภัยสามารถยื่นขอรับชำระหนี้ได้ตั้งแต่วันที่ 3 มิ.ย.-2 ส.ค.นี้ ได้ที่สำนักงาน คปภ.ทั่วประเทศ และสำนักงานผู้ชำระบัญชี ก่อนที่จะเสียโอกาสได้รับหนี้คืน สุดท้ายก็ได้แต่หวังว่า เมื่อขั้นตอนทุกอย่างเสร็จสมบูรณ์แล้ว จะช่วยให้ผู้เอาประกันหรือเจ้าหนี้ทั้งหลายสามารถบรรเทาความเดือดร้อนลงไปได้บ้าง ดีกว่าปล่อยให้รับกรรมไปตามลำพัง